Nóg ŉ leeu in Limpopo doodgemaakArgieffoto ter illustrasie Foto: designerpoint, Pixabay Die polisie is op soek na verdagtes wat ŉ witleeu doodgemaak en gepoog het om nog twee leeus dood te maak by Ingogo Safaris in Alldays, Limpopo. “Die leeu is Dinsdagoggend gevind sonder ŉ kop en pote,” het brig. Motlafela Mojapelo, woordvoerder van die polisie, gesê. “Die persone is waarskynlik onderbreek, want hulle het gepoog om die vel te verwyder, maar was nie suksesvol nie.” Volgens Mojapelo het die persone vergiftigde hoendervleis in die kamp gegooi. “Al drie leeus het van die hoender geëet. Die ander twee leeus is geïmmobiliseer weens die uitwerking van die gif. Die witleeu se kop en pote is verwyder.” ŉ Veearts is na die toneel ontbied om die twee leeus ná die vergiftiging te behandel. Hulle het gesukkel om te loop. “Niemand is nog in verband met die voorval in hegtenis geneem nie. Die polisie se ondersoek duur voort.” Maroela Media het vroeër berig drie leeus is verlede week op ŉ plaas suid van Polokwane in Limpopo doodgemaak en hul koppe en pote is verwyder. Dit is soortgelyk aan die sake wat vroeër ook in Tzaneen, Mara en Hoedspruit aangemeld is.